บตท.ซื้อลูกหนี้ ซีไอเอ็มบี3พันล.
ซีไอเอ็มบีขายพอร์ตสินเชื่อบ้านให้ บตท. รับเกณฑ์บาเซิล 3
28 ก.ย. 2559

ซีไอเอ็มบีขายพอร์ตสินเชื่อบ้านให้ บตท. รับเกณฑ์บาเซิล 3 
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ธนาคารได้ร่วมลงนามกับ บตท. ในโครงการจัดซื้อสินเชื่อที่อยู่อาศัย วงเงิน 3,000 ล้านบาท สิ้นสุดในวันที่ 31 ธ.ค. 2559 เป็นการขายสินทรัพย์ในรูปแบบขายขาด ซึ่งผู้กู้จะไม่ได้รับผลกระทบจากการขายพอร์ตสินเชื่อของธนาคาร และยังคงได้รับอัตราดอกเบี้ยและชำระเงินผ่านธนาคารได้ตามปกติ 
ทั้งนี้ เพื่อเตรียมพร้อมรับกับกฎเกณฑ์ของบาเซิล 3  ซึ่งทำให้ธนาคารพาณิชย์หลายแห่งได้ทยอยขายพอร์ตสินเชื่อที่อยู่อาศัยแก่ บตท. ในขณะเดียวกันธนาคารสามารถนำเงินที่ได้ไปขยายฐานสินเชื่อที่อยู่อาศัยเพิ่มขึ้น  ซึ่งล่าสุดได้ออกสินเชื่อสำหรับคนซื้อบ้านหลังแรก และคาดว่าสิ้นปีนี้พอร์ตสินเชื่อบ้านจะเพิ่มเป็น 6.4 หมื่นล้านบาท
น.ส.อัญชุลี สิมะเสถียร รักษาการกรรมการผู้จัดการ บรรษัทตลาดรองสินเชื่อที่อยู่อาศัย (บตท.) กล่าวว่า บตท.กับธนาคารซีไอเอ็มบี ไทย ทำข้อตกลงในการดำเนินธุรกรรมร่วมกัน อาทิ การพัฒนาคุณภาพผลิตภัณฑ์และบริการในตลาดทุน โดยการออกตราสารเพื่อการแปลงสินทรัพย์เป็นหลักทรัพย์ เช่น การพัฒนาตราสารหนี้ MBS  
ทั้งนี้ เมื่อวันที่ 27 ก.ย. ทริส เรทติ้ง ได้จัดอันดับเครดิตพันธบัตรไม่ด้อยสิทธิ ไม่มีหลักประกันในวงเงินไม่เกิน 3,000 ล้านบาทของ บตท. ที่ระดับ “AA-” และคงอันดับเครดิตองค์กรและ พันธบัตรไม่ด้อยสิทธิ ไม่มีหลักประกันชุดปัจจุบันของ บตท. ที่ระดับ “AA-” ด้วยเช่นกัน โดยแนวโน้มยังคง “Stable” หรือ “คงที่”